Alueiden komitean lausunto aiheesta "Ehdotus Euroopan parlamentin ja neuvoston päätökseksi Euroopan laajuisia energiaverkkoja koskevien suuntaviivojen vahvistamisesta tehdyn päätöksen N:o 1254/96/EY muuttamisesta"

(1999/C 374/07)

ALUEIDEN KOMITEA, joka

ottaa huomioon ehdotuksen Euroopan parlamentin ja neuvoston päätökseksi "Euroopan laajuisia energiaverkkoja koskevien suuntaviivojen vahvistamisesta tehdyn päätöksen N:o 1254/96/EY muuttamisesta" KOM(1998) 542 lopull. - 98/0284 COD(1),

ottaa huomioon neuvoston 23. lokakuuta 1998 Euroopan yhteisön perustamissopimuksen 129 d artiklan ja 198 c artiklan ensimmäisen kohdan mukaisesti tekemän päätöksen pyytää aiheesta alueiden komitean lausunto,

ottaa huomioon työvaliokuntansa 15. heinäkuuta 1998 tekemän päätöksen antaa lausunnon valmistelu valiokunta 3:n "Euroopan laajuiset verkot - Liikenne - Tietoyhteiskunta" tehtäväksi,

ottaa huomioon valiokunta 3:n huhtikuun 15. päivänä 1999 hyväksymän lausuntoluonnoksen CdR 59/99 rev. 1, jonka esittelijä oli París Koukoulópoulos (EL-PSE),

hyväksyi 15. ja 16. syyskuuta 1999 pitämässään 30. täysistunnossa (syyskuun 15. päivän kokouksessa) yksimielisesti seuraavan lausunnon.

1. Johdanto

1.1. Euroopan parlamentti ja neuvosto tekivät 5. kesäkuuta 1996 päätöksen N:o 1254/96/EY Euroopan laajuisia energiaverkkoja koskevien suuntaviivojen vahvistamisesta. Päätöksen liitteenä on alustava luettelo energia-alalla yksilöidyistä yhteistä etua koskevista hankkeista.

1.2. Yhteistä etua koskevien hankkeiden alustava luettelo saatettiin ajan tasalle Euroopan parlamentin ja neuvoston 29. toukokuuta 1997 tehdyllä päätöksellä N:o 1047/97/EY. Tarkistusta tarvittiin siksi, että kolme uutta valtiota oli liittynyt EU:n jäseniksi, yhteenliitettyjen energiaverkkojen luominen oli edistynyt nopeasti Manner-Euroopassa ja erityisesti maakaasumarkkinat olivat kehittyneet hyvin nopeasti. Alustava luettelo käsittää tällä hetkellä 74 yhteistä etua koskevaa hanketta.

1.3. Euroopan komissio ehdottaa, että yhteistä etua koskeviin hankkeisiin liittyvä luettelo, joka on liitteenä päätökselle N:o 1254/96/EY, sellaisena kuin se on muutettuna päätöksellä N:o 1047/97/EY, saatetaan uudelleen ajan tasalle seuraavista syistä:

- markkinoiden, pääasiassa maakaasumarkkinoiden, nopea kehitys ja niitä palvelevan verkkoinfrastruktuurin tarve (esimerkiksi kaasun hankkiminen aiempaa useammista lähteistä ja varastointikapasiteetin lisääminen)

- yhteenliitettyjen energiaverkkojen luomisen edistyminen Manner-Euroopassa.

1.4. Nämä syyt edellyttävät käytännössä, että

- joidenkin luettelossa jo olevien yhteistä etua koskevien hankkeiden kuvausta mukautetaan

- luetteloon lisätään uusia hankkeita, jotka ovat tarpeeksi pitkällä.

2. Yleistä

2.1. Alueiden komitean mielestä Euroopan laajuisten energiaverkkojen suunnittelu ja toteuttaminen on tärkeää sisämarkkinoiden asianmukaisen toiminnan takaamiseksi sekä EU:n raja-alueiden ja syrjäisten alueiden integroitumisen parantamiseksi. Alueiden komitea on jo ilmaissut näkemyksensä Euroopan laajuisista energiaverkoista aiemmin antamissaan kahdessa lausunnossa(2)(3).

2.2. On erittäin tärkeää tehdä päätökset Euroopan laajuisista energiaverkoista ja erityisesti investointien käytännön suunnittelusta. Tällä hetkellä suunnitellaan erityisesti yhteisön rahoitusosuuden lisäämistä Euroopan unionin raja-alueiden ja syrjäisten alueiden energianjakeluverkoille.

2.3. Sellaisten hankkeiden rahoittaminen, joiden tarkoituksena on liittää syrjäiset ja erityisesti erilliset alueet, kuten saaret, Euroopan laajuisiin energiaverkkoihin, auttaa myös parantamaan energiantarjonnan vakautta näillä alueilla, mikä on yksi Euroopan unionin yhteisistä tavoitteista. Se edistää myös näiden alueiden taloudellista ja yhteiskunnallista kehitystä ja vahvistaa siten unionin koheesiota.

2.4. Alue- ja paikallisyhteisöjen näkemyksiä ei ole otettu huomioon määriteltäessä Euroopan laajuisia energiaverkkoja. Tällaisen vuoropuhelun puute voi viivästyttää huomattavasti verkkojen toteuttamista. Alueiden komitea kehottaa komissiota ottamaan alue- ja paikallisviranomaisten näkemykset huomioon toimissaan. Tämän tulisi luoda käytännön puitteet Euroopan laajuisten energiaverkkojen toteutukselle.

2.5. Alue- ja paikallisviranomaiset hyväksyvät verkot helpommin, jos niiden ympäristövaikutukset arvioidaan huolella ja noudatetaan vaadittavia normeja. Alueiden komitea suosittaa voimakkaasti tällaisen arvioinnin suorittamista ja teknisten perusnormien määrittämistä, jotta ympäristöä voidaan suojella verkkoja suunniteltaessa ja rakennettaessa. Näiden normien määrittämisen lisäksi on myös hyvin tärkeää edistää vaihtoehtoisten tuotteiden pääsyä energiamarkkinoille.

2.6. Alueiden komitea on jo kehottanut komissiota edistämään paikallisten ja alueellisten energiantuottajien pääsyä sähkön ja maakaasun jakeluverkkoihin kansallisella ja Euroopan tasolla. Jos halutaan taata sisämarkkinoiden moitteeton toiminta ja energian tehokas käyttö, tämän vaatimuksen on heijastuttava EU:n päätöksissä, jotka koskevat kaikkien Euroopan laajuisten energiaverkkojen yhdistämistä.

3. Ehdotukset

Alueiden komitea ehdottaa seuraavien kahden uuden hankkeen lisäämistä.

3.1. Lisätään liitteen I sähköverkkoja koskevaan kohtaan "Espanja: sisäisten yhteyksien vahvistaminen ja kehittäminen".

3.2. Lisätään liitteen II sähköverkkoja koskevaan kohtaan "Kreikka: saaristojen yhdistäminen toisiinsa ja Kreikan mantereeseen".

4. Päätelmät

4.1. Alueiden komitea on tyytyväinen komission ehdotukseen Euroopan laajuisia energiaverkkoja koskevista suuntaviivoista ja niitä koskevien päätösten muuttamisesta vastaamaan tämän hetken tarpeita.

4.2. Alueiden komitea pitää erityisen tärkeänä käytännöllisten rahoitusjärjestelmien luomista Euroopan laajuisten energiaverkkojen yhdistämiseksi erityisesti EU:n syrjäisillä ja raja-alueilla.

4.3. Alueiden komitea on valmis yhteistyöhön komission ja alue- ja paikallisyhteisöjen kanssa, jotta tehdyissä päätöksissä otettaisiin entistä paremmin huomioon asian vaatima suunnittelu. Verkkojen ympäristövaikutusten arviointi, ympäristönsuojelunormeista päättäminen ja aito vuoropuhelu alue- ja paikallisviranomaisten kanssa auttaisi verkkojen käytännön toteuttamisessa.

4.4. Paikallisten ja alueellisten energiantuottajien on päästävä Euroopan laajuisiin energiaverkkoihin.

4.5. Alueiden komitea kehottaa soveltamaan ehdotusta neuvoston direktiiviksi järkiperäisten suunnittelumenetelmien käyttöön ottamiseksi sähkön- ja kaasunjakelualoilla(4) myös Euroopan laajuisten energiaverkkojen puitteissa tehtyihin hankkeisiin.

Bryssel 15. syyskuuta 1999.

Alueiden komitean

puheenjohtaja

Manfred DAMMEYER

(1) EYVL C 320, 17.10.1998, s. 12.

(2) CdR 46/96 fin - EYVL C 217, 6.8.1994, s. 26.

(3) CdR 367/96 fin - EYVL C 116, 14.4.1997, s. 96.

(4) KOM(95) 369 lopull.